**Pozemková legislatíva**

Zákon č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov

Po takmer dvojročnom legislatívnom procese nadobudla 01. 09. 2022 účinnosť novela zákona č. 330/1991 Zb. o pozemkových úpravách. Najzásadnejšiu zmenu v predmetnej novele z pohľadu poľnohospodárov predstavuje **vypustenie práva nájomcu po vykonaní pozemkových úprav na uzavretie zmluvy o nájme nových pozemkov na poľnohospodárske účely pri prevádzkovaní podniku za podmienok, ktoré boli dohodnuté pri nájme pôvodných nehnuteľností**. Dňom nadobudnutia právoplatnosti rozhodnutia okresného úradu o schválení vykonania projektu pozemkových úprav alebo neskorším dňom uvedeným v rozhodnutí zanikajú nájomné vzťahy k pôvodným pozemkom. Prednostné právo na uzatvorenie nových nájomných zmlúv bolo zo zákona vypustené napriek zásadnému nesúhlasu SPPK. Okrem iného novelou zákona o pozemkových úpravách vznikla **povinnosť Slovenského pozemkového fondu zverejniť na svojom webovom sídle zmluvu, ktorej obsahom je odplatný alebo bezodplatný prevod alebo prenájom majetku v správe Slovenského pozemkového fondu, ktorej je účastníkom**. Zaviedla sa povinnosť pre Slovenský pozemkový fond **zverejniť údaje o pozemkoch, ktoré sú vhodné ako náhradné pozemky podľa katastrálnych území**. **Posilňuje sa postavenie rady fondu**, pričom sa **predlžuje funkčné obdobie členov rady fondu z pôvodných troch rokov na päť rokov**. Jedného člena rady fondu navrhuje aj Slovenská poľnohospodárska a potravinárska komora. Zavádza sa **fikcia, v zmysle ktorej ak sa v konaní pred orgánom verejnej správy vyžaduje súhlasné stanovisko Slovenského pozemkového fondu a ten sa nevyjadrí v stanovenej lehote alebo v lehote 60 dní, platí, že Slovenský pozemkový fond vydal súhlasné stanovisko.** Novela o fikcii súhlasného stanoviska nadobudla účinnosť 01. januára 2023.

Zákon č. 504/2003 Z. z. o nájme poľnohospodárskych pozemkov, poľnohospodárskeho podniku a lesných pozemkov a o zmene niektorých zákonov v znení neskorších predpisov,
Vyhláška č. 172/2018, ktorou sa ustanovujú podrobnosti o spôsobe a rozsahu vedenia a poskytovania evidencií a stanovenia obvyklej výšky nájomného v znení neskorších predpisov

V NR SR počas legislatívneho procesu k zákonu o pozemkových úpravách bol predložený poslanecký návrh aj na novelizáciu zákona č. 504/2003 o nájme poľnohospodárskych pozemkov. V zmysle tejto novely sa zaviedla povinnosť, v zmysle ktorej **je nájomca povinný viesť elektronickú evidenciu pozemkov**, ktoré má prenajaté a pozemkov, ktoré sám vlastní a obhospodaruje, **podľa prenajímateľov a druhu pozemkov**. Nájomca je povinný viesť elektronickú evidenciu ním obhospodarovaných pozemkov a zároveň je povinný tieto údaje a informácie z týchto evidencií poskytnúť **Pôdohospodárskej platobnej agentúre** pri podávaní žiadosti ak nájomca je žiadateľom o poskytnutie podpory, dotácie alebo priamych podpôr podľa osobitného predpisu a na požiadanie je povinný poskytnúť výpis z evidencie **okresnému úradu**.

Podrobnosti o spôsobe a rozsahu tejto evidencie upravuje vyhláška MPRV SR č. 172/2018. Od 01. júla 2023 už evidencia neobsahuje zbierku listín, explicitne sa vo vyhláške uviedlo, že podkladom pre evidenciu sú údaje katastra nehnuteľností, vrátane osobných údajov fyzickej osoby evidovaných v katastri nehnuteľností, v rozsahu nevyhnutnom na vedenie evidencie pozemkov.

Zákon o nájme poľnohospodárskych pozemkov bol v roku 2023 novelizovaný ešte jedenkrát. Cieľom navrhovanej novely bolo ustanoviť zákonnú **povinnosť Slovenskému pozemkovému fondu odstúpiť od nájomnej zmluvy aj pred uplynutím dohodnutého času ak nájomca nevyužíva prenajaté pozemky alebo len niektoré z nich riadnym spôsobom na dohodnutý účel a so starostlivosťou riadneho hospodára, resp. ak nevykonáva na prenajatom pozemku poľnohospodársku činnosť, ktorá je pre využitie pozemku určená**. Zároveň sa navrhlo, aby súčasťou nájomnej zmluvy so Slovenským pozemkovým fondom bola **povinnosť jedenkrát ročne predložiť zo strany nájomcu čestné prehlásenie s overeným podpisom nájomcu, že prenajatá pôda je užívaná v súlade s pravidlami uvedenými v nájomnej zmluve**. **Predložený poslanecký návrh zákona komora považuje za nekoncepčný a nesystémový a po obsahovej, terminologickej a legislatívno-technickej stránke za mimoriadne nekvalitný a nespôsobilý na jeho prijatie.** Navyše, nariadenie vlády 238/2010 podmienky ukončenia nájmu v prípade, ak si nájomca neplní zmluvné záväzky vo vzťahu k fondu alebo nehospodári so starostlivosťou riadneho hospodára, už upravuje. Následne bol k predmetnému návrhu v NR SR predložený pozmeňovací návrh, v zmysle ktorého sa mala povinnosť SPF odstúpiť od nájomnej zmluvy pretransformovať na možnosť SPF a vypustená mala byť povinnosť predkladať čestné prehlásenie. NR SR schválila návrh zákona v zmysle pozmeňovacích návrhov. Z toho dôvodu SPPK požiadala prezidentku SR o uplatnenie práva veta. Dobrou správou bolo, že pani prezidentka naozaj uplatnila ku schválenému zákonu veto a vrátila zákon na rokovanie NR SR s odporúčaním odmietnuť zákon ako celok. Napriek tomu poslanci NR SR prelomili veto prezidentky a novela nadobudla účinnosť 01. júla 2023.

Zákon č. 162/1995 Z. z. o katastri nehnuteľnosti a o zápise vlastníckych a iných práv k nehnuteľnostiam (katastrálny zákon) v znení neskorších predpisov

Návrhom zákona sa precizovala a dopĺňala právna úprava katastrálnych konaní. **Komora namietala zaradenie neoprávneného spracúvania údajov katastra nehnuteľností medzi priestupky.** Kataster nehnuteľností sa spravuje **zásadou verejnosti**. Táto zásada sa prejavuje tak, že každý má právo do katastrálneho operátu nahliadať a robiť si z neho pre svoju potrebu výpisy, odpisy, náčrty alebo kópie, samozrejme s obmedzeniami a za podmienok uvedených v katastrálnom zákone. Právny záujem na nahliadnutí do katastra nie je potrebné preukazovať. Zároveň komora žiadala zaradenie do predloženého návrhu **nový novelizačný bod, v zmysle ktorého budú osoby povinné viesť evidenciu podľa osobitného predpisu vo vzťahu ku katastrálnym územiam, v ktorých tieto osoby vykonávajú poľnohospodársku činnosť oslobodené od úhrady za údaje a elektronické služby katastra.** Požiadavka komory vychádzala z premisy, že poľnohospodársky podnik je podľa zákona č. 504/2003 Z. z. povinný viesť evidenciu pozemkov, ktoré má prenajaté a pozemkov, ktoré sám vlastní a obhospodaruje, podľa prenajímateľov a druhu pozemkov. Poľnohospodársky podnik je tiež povinný viesť evidenciu ním obhospodarovaných pozemkov. Údaje a informácie z týchto evidencií je povinný poskytnúť Pôdohospodárskej platobnej agentúre a na požiadanie okresnému úradu. Na to, aby poľnohospodár mohol riadne plniť povinnosť uloženú zákonom, potrebuje mať k dispozícii vždy aktuálne údaje katastra. Tento prístup mal byť bezodplatný, keďže plnenie evidenčnej povinnosti sleduje prevažne verejnoprávny záujem. Po mnohých rokovaniach medzi zástupcami komory a Úradu geodézie, kartografie a katastra SR bolo požadované oslobodenie poľnohospodárov od úhrady poplatkov zakomponované do návrhu. Návrh zákona bol prerokovaný v NR SR, avšak dňa 06. mája 2023 NR SR v rámci tretieho čítania neschválila návrh zákona.

Návrh zákona o pozemkoch nezistených vlastníkov

Ministerstvo pôdohospodárstva a rozvoja vidieka SR zverejnilo predbežnú informáciu o príprave návrhu zákona o pozemkoch nezistených vlastníkov. Cieľom predloženého návrhu zákona o pozemkoch nezistených vlastníkov má byť podľa predkladateľa vyriešenie dlhodobého problému v evidencii vlastníctva pozemkov, ktorý spôsobujú pozemky nezistených vlastníkov. SPPK mala zásadné pripomienky k navrhovanému riešeniu problematiky nezistených vlastníkov. Navrhovaný spôsob riešenia problematiky nezistených vlastníkov vykazovala **viacero nedostatkov, nepresností a formulácií, ktorých obsah je nejasný.** Navrhovaná koncepcia riešenia problematiky nezistených vlastníkov sa javila ako nedopracovaná. Spornou otázkou bola i koncepcia **prechodu vlastníctva pozemkov nezistených vlastníkov na štát**, a to predovšetkým z toho pohľadu, aké by mali byť dopady a spoločenský prínos prechodu vlastníctva na štát. **V súčasnosti spravuje a nakladá s pozemkami nezistených vlastníkov štát prostredníctvom Slovenského pozemkového fondu**, pričom sme svedkami mnohých problémov – od nevyriešených nájmov, niekoľkoročného sklzu pri vybavovaní žiadostí o uzavretie nájomnej zmluvy až po korupciu a klientelizmus. SPPK preto nepovažuje navrhované riešenie prechodu vlastníctva pozemkov nezistených vlastníkov na štát za vhodné, naopak, toto riešenie sa javí ako riešenie, ktoré neprispeje k naplneniu definovaných verejných záujmov. **SPPK navrhla, aby okruh osôb, na ktoré by mohlo prejsť vlastníctvo k pozemkom nezistených vlastníkov (okruh záujemcov, účastníkov konania), by bol určený v nasledovnom poradí: spoluvlastníci, nájomca pozemku, obec, samosprávny kraj, štát.** Predložený návrh pripravovaného zákona vôbec neuvažuje o náhrade za prechod vlastníctva, čo je jeho zásadný nedostatok. Vlastnícke právo nemožno odňať bez náhrady. Výťažok z predaja by štát mal **deponovať na osobitnom účte pre prípad, ak by oprávnená osoba preukázala právny nárok.** Podľa názoru komory by sa mala umožniť efektívna identifikáciu nezistených vlastníkov aktualizáciou údajov katastra nehnuteľností, súčinnosťou vlastníka a súčinnosťou katastrálnych odborov. Až následne by sa malo pristúpiť k realizácii nového právneho prostriedku - správneho konania, výsledkom ktorého bude prechod vlastníctva pozemkov nezistených vlastníkov, ktorého úpravu by mal obsahovať nový zákon o pozemkoch nezistených vlastníkov. Nateraz je tento legislatívny proces pozastavený.

**Zákonník práce**

Návrh poslancov Národnej rady Slovenskej republiky Jaroslava Karahutu a Jozefa Lukáča na vydanie zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov a ktorým sa menia a dopĺňajú niektoré zákony

V zmysle tejto novely sa zaviedol inštitút sezónneho zamestnávania formou **dohody o pracovnej činnosti na výkon sezónnej práce**, pričom **sezónna práca je pracovná činnosť, ktorá je závislá od striedania ročných období, každý rok sa opakuje a nepresahuje osem mesiacov v kalendárnom roku, v poľnohospodárstve pri pestovaní, zbere, triedení a skladovaní vybraných plodín.** Na základe dohody o pracovnej činnosti sa vykonáva pracovná činnosť v rozsahu najviac **10 hodín týždenne alebo 520 hodín v kalendárnom roku**. Komora uvítala návrh na zavedenie sezónneho zamestnávania, avšak nemohla súhlasiť s predloženou formuláciou, nakoľko sa ním zo sezónneho zamestnávania úplne vylúčil potravinársky sektor, ktorý sme žiadali doplniť. Zároveň komora žiadala medzi sezónne práce zaradiť aj činnosti ako je **spracovanie a expedícia**. Druhou zásadnou požiadavkou bolo navýšenie rozsahu pracovnej činnosti na základe dohody o pracovnej činnosti, a to na najviac **40 hodín týždenne alebo 1040 hodín v kalendárnom roku**. Nakoľko bol návrh zákona predložený ako poslanecký návrh, v rámci medzirezortného pripomienkového konania sa neuskutočnilo rozporové konanie k uplatneným pripomienkam, pričom požiadavky komory neboli zapracované do návrhu zákona. Národná rada SR novelu Zákonníka práce schválila a nadobudla účinnosť 01. januára 2023.

Návrh poslancov Národnej rady Slovenskej republiky Martina Nemkyho a Borisa Suska na vydanie zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov

Týmto návrhom bolo navrhnuté **zvýšenie mzdového zvýhodnenia za prácu v noci, cez víkend alebo počas sviatku**. Návrh obsahoval **zmenu spôsobu určenia výšky mzdového zvýhodnenia, a to z pevnej sumy na percentuálne určenie, tým sa teda navrhlo prinavrátenie právneho stavu účinného do 31. 12. 2020.** Národná rada SR napriek nesúhlasu zamestnávateľov schválila novelu Zákonníka práce **s účinnosťou od 01. 06. 2023.**

**Nahlasovanie zvierat**

Vyhláška Ministerstva pôdohospodárstva a rozvoja vidieka Slovenskej republiky, ktorou sa mení vyhláška Ministerstva pôdohospodárstva a rozvoja vidieka Slovenskej republiky č. 18/2012 Z. z. o identifikácii a registrácii oviec a kôz v znení neskorších predpisov

Vyhláška Ministerstva pôdohospodárstva a rozvoja vidieka Slovenskej republiky, ktorou sa mení vyhláška Ministerstva pôdohospodárstva a rozvoja vidieka Slovenskej republiky č. 20/2012 Z. z., ktorou sa ustanovujú podrobnosti o identifikácii a registrácii hovädzieho dobytka v znení neskorších predpisov

Vyhláška Ministerstva pôdohospodárstva a rozvoja vidieka Slovenskej republiky, ktorou sa mení vyhláška Ministerstva pôdohospodárstva a rozvoja vidieka Slovenskej republiky č. 17/2012 Z. z. o identifikácii a registrácii ošípaných v znení neskorších predpisov

Celoročne riešenou témou bola zmena lehoty nahlasovanie zmien v chove hospodárskych zvierat. V zmysle pôvodne platnej legislatívy v prípade oviec, kôz a hovädzieho dobytka mali poľnohospodári 7 kalendárnych dní na nahlásenie zmeny stavu zvierat. V prípade ošípaných sa zmeny nahlasovali raz do mesiaca, a to do 10. dňa v kalendárnom mesiaci. Táto lehota vyplýva aj z európskej legislatívy, ktorá umožňuje členským štátom poskytnúť lehotu na nahlásenie zmien až do 7 dní. Audit EK však vytkol SR, že údaje v CEHZ sú chybné a žiadali o vykonanie nápravy. Chybovosť však mohla vznikať z toho dôvodu, že zmeny sa nahlasovali prostredníctvom pošty. Preto MPRV SR predložilo novely, v zmysle ktorých malo byť potrebné zmeny nahlasovať síce elektronicky, ale v lehote do 24 hodín od danej skutočnosti. SPPK bola zásadne proti takejto zmene. Následne MPRV SR pristúpilo ku kompromisnému riešeniu, a teda predĺžili pôvodne navrhovanú 24 hodinovú lehotu na 72 hodín, teda 3 dni. SPPK tento návrh neprijala a naďalej trvala na 7 dňoch. Do pripomienkového konania sa zapojilo aj MH SR, ktoré rovnako trvalo na zachovaní 7 dní na nahlasovanie. Napriek všetkému úsiliu SPPK aj MH SR boli lehoty skrátené na 3 dni s účinnosťou od 01. júla 2024. Z toho dôvodu pokračovali rokovania medzi SPPK a MPRV SR, ako aj medzi MH SR a MPRV SR. Následne MPRV SR opäť predložilo predmetné vyhlášky do MPK s návrhom prinavrátenia 7-dňovej lehoty. V mene SPPK sme z toho dôvodu uplatnili podporné pripomienky. MPRV SR pristúpilo nakoniec k zachovaniu 7 dňovej lehoty nahlasovania zmien v stave hospodárskych zvierat. Novela nadobudne účinnosť 01. júla 2024.

**Sociálne poistenie**

Návrh poslancov Národnej rady Slovenskej republiky Jána RICHTERA a Richarda TAKÁČA na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov (tlač 1648)

Z oblasti sociálneho poistenia je potrebné spomenúť **návrh poslancov na vydanie zákona, ktorým sa mení a dopĺňa zákon o sociálnom poistení.** Cieľom návrhu malo byť zníženie ceny práce pre potravinárov za účelom zníženia koncových cien základných potravín v maloobchode na Slovensku. Novela sa pôvodne mala vzťahovať na potravinárov s výnimkou vinárov, pivovarníkov a liehovarníkov. Jedná sa o dočasné opatrenie vo forme odpustenia časti odvodov do fondov sociálneho poistenia, a to ich väčšej časti, ktorú tvoria tzv. odvody zamestnávateľa za zamestnanca, a to v období od 1. augusta 2023 do 31. januára 2024. Po viacerých rokovaniach predkladatelia na žiadosť SPPK doplnili medzi oprávnené osoby aj subjekty pôsobiace v živočíšnej výrobe. Zákon bol v NR SR schválený a nadobudol účinnosť 01. augusta 2023, avšak ako sa ukázalo, takáto pomoc je podľa Európskej komisie štátna pomoc, a teda musela byť vypracovaná Schéma štátnej pomoci, ktorá bola zaslaná na notifikáciu Komisii. Európska komisia nakoniec schému schválila a nadobudla už aj účinnosť.

Ide o schému štátnej pomoci na zníženie odvodov zamestnávateľom v poľnohospodárstve a potravinárskom priemysle.

Pomoc bola poskytovaná vo forme dočasného zníženia poistného na sociálne poistenie a povinných príspevkov na starobné dôchodkové sporenie, ktoré je povinný platiť zamestnávateľ za zamestnanca. Opatrenie sa vzťahovalo na obdobie oprávnenosti, ktoré trvalo od 01. augusta 2023 do 31. januára 2024. Celková výška pomoci podnikom pôsobiacim v potravinárskom sektore bola stanovená do výšky 2 000 000 eur na podnik. Pre podniky pôsobiace v poľnohospodárskej prvovýrobe bola celková výška pomoci stanovená do výšky 250 000 eur na podnik a maximálna výška pomoci pre podniky pôsobiace v sektore rybolovu a akvakultúry bola stanovená do výšky 300 000 eur na podnik.

Základnou podmienkou poskytnutia pomoci príjemcovi je, že predloží úplné vyhlásenie k poskytnutiu štátnej pomoci, vrátane povinných príloh a predloží výkaz poistného a príspevkov na starobné dôchodkové sporenie. Vyhlásenie k poskytnutiu štátnej pomoci bude zverejnené pre príjemcov (zamestnávateľov) priamo v eSlužbách Sociálnej poisťovne.

**Zákon č. 146/2023 Z. z. o ochrane ovzdušia a o zmene a doplnení niektorých zákonov**

Ministerstvo životného prostredia vypracovalo návrh zákona, ktorým je zákon o ochrane ovzdušia. Zákon sleduje tri hlavné línie**: kvalitu ovzdušia, zníženie celkových emisií a obmedzovanie emisií na zdroji**. Z pohľadu poľnohospodárstva bol neprípustným návrh ustanovenia na **rozšírenie kompetencií obcí, v dôsledku čoho by mohli zakázať chov hospodárskych zvierat nielen v intraviláne obce, ale aj v extraviláne**. Komora zásadne žiadala vypustenie tohto ustanovenia v návrhu, resp. alternatívnym návrhom bolo aspoň vypustenie možnosti zakázať chov hospodárskych zvierat v extravilánoch. V rámci rozporových konaní ministerstvo pristúpilo na alternatívny návrh, v zmysle ktorého vypustili možnosť obcí zakázať chov v extravilánoch. Až prostredníctvom pozmeňovacieho poslaneckého návrhu bolo z návrhu vypustené toto právo obcí aj v intravilánoch. Ďalšie problémové ustanovenia v predloženom návrhu sa týkalo **oznamovania hnojenia**. V zmysle návrhu mali poľnohospodári oznamovať okolitým obciam aplikáciu a zapracovanie hnojív najneskôr 2 dni pred výkonom tejto činnosti. V prípade nesplnenie tejto povinnosti sa navrhovala pokuta pre malé zdroje vo výške od 50 eur do 500 eur, pre stredné a veľké zdroje v rozpätí od 50 eur do 5000 eur. Predmetné ustanovenia boli upravené tiež až na základe pozmeňovacieho návrhu v druhom čítaní v rámci rokovania NR SR. V zmysle schváleného znenia sa **elektronicky nahlasuje okolitým obciam predbežný harmonogram aplikácie a zapracovania hospodárskych hnojív a iných hnojív organického pôvodu, sekundárnych zdrojov živín alebo kompostu.** Sankcia za nesplnenie uvedenej povinnosti bola pre všetky subjekty zjednotená v rozpätí od 50 eur do 500 eur. Návrh zákona bol schválený v NR SR a zákon nadobudol účinnosť 1. júla 2023.

**Zákon č. 309/2023 o premenách obchodných spoločností a družstiev a o zmene a doplnení niektorých zákonov v znení neskorších predpisov**

Na Ministerstve spravodlivosti SR pripravili návrh zákona o premenách obchodných spoločností a družstiev a o zmene a doplnení niektorých zákonov. V rámci návrhu sa ustanovil zákaz premeny právnej formy družstva. Takéto obmedzenie je však diskriminačné a neprimerané. Výsledkom vzájomnej komunikácie medzi MS SR a SPPK je, že tento zákaz bol vypustený a družstvá môžu zmeniť právnu formu na spoločnosť s ručením obmedzeným alebo na akciovú spoločnosť. Návrh zákona bol predložený do NR SR, následne bol schválený a zákon nadobudol účinnosť 01. augusta.

**Zastavené legislatívne procesy**

Návrh zákona o poľovníctve

Široko diskutovanou témou bol vládny návrh zákona o poľovníctve. SPPK a Asociácia zamestnávateľských zväzov a združení SR spolu uplatnili **116 zásadných pripomienok**. Vo všeobecnosti vyhodnotila komora predložený návrh zákona ako **významný posun smerom k zlepšeniu a privítala snahu ministerstva vypracovať nový zákon o poľovníctve**. Napriek tomu obsahoval predložený materiál množstvo návrhov, ktoré považovala komora za potrebné upraviť. Najdôležitejším novelizačným bodom z pohľadu poľnohospodárstva bol a stále je **zavedenie objektívnej zodpovednosti poľovníkov za škody spôsobené premnoženou poľovnou zverou**. V zmysle predloženého návrhu mali poľovníci zodpovedať za škodu spôsobenú poľovnou zverou **ak poľnohospodár v predošlom roku nahlásil vznik škôd okresnému úradu.** Súčasne sa však navrhovali aj výnimky z tejto zodpovednosti, a to v nasledujúcich prípadoch: ak škoda nepresahuje **10 % očakávanej úrody na príslušnej parcele**; ak je poľnohospodárska plodina pestovaná na súvislej ploche o výmere väčšej ako **50 ha**, a to aj ak je táto plodina pestovaná na dvoch alebo viacerých susediacich parcelách; **ak škoda vznikne na poľnohospodárskych plodinách, ktoré sú v čase vzniku škody vyššie ako meter a zasiate tak, že bezprostredne susedia s pozemkami porastenými stromami, krovinami, alebo plodinami vyššími ako meter a nie sú od nich oddelené pásom bez porastu alebo pozemkami s nízkym porastom širokým aspoň 15 m.** S takýmto návrhom komora nesúhlasila a navrhovala nasledovný spôsob ustanovenia objektívnej zodpovednosti: „*Užívateľ poľovného revíru zodpovedá za škodu spôsobenú nesprávnym užívaním poľovného revíru. Za nesprávne užívanie poľovného revíru na účely tohto zákona sa považuje poľovnícke hospodárenie, ktoré je v rozpore s ustanoveniami tohto zákona.*“ V rámci rozporového konania zástupcovia ministerstva informovali zástupcov komory, že komorou navrhnutú alternatívu neprijímajú a navrhli kompromisné riešenie, v zmysle ktorého užívateľ poľovného revíru bude zodpovedať za škody spôsobené poľovnou zverou ak poľnohospodár v predošlom roku nahlásil vznik škôd okresnému úradu, pričom uhradia škody **presahujúce 5 %** očakávanej úrody na príslušnej parcele. Rozpor však nebolo možné odstrániť pri ustanoveniach vylučujúce zodpovednosť ak je poľnohospodárska plodina pestovaná na súvislej ploche o výmere väčšej ako 50 ha a ak škoda vznikne na poľnohospodárskych plodinách, ktoré sú v čase vzniku škody vyššie ako meter a zasiate tak, že bezprostredne susedia s pozemkami porastenými stromami, krovinami, alebo plodinami vyššími ako meter a nie sú od nich oddelené pásom bez porastu alebo pozemkami s nízkym porastom širokým aspoň 15 m. Predmetom pripomienok komory bol aj **spôsob fungovania zhromaždenia vlastníkov poľovných pozemkov**. V praxi totiž dochádzalo k nežiaducim konfliktom, kedy boli poľnohospodári aj napriek oprávneniu vyplývajúcej z nájomnej zmluvy, vykázaný zo zhromaždenia vlastníkov poľovných pozemkov a boli im uprené ich hlasovacie práva. V zmysle požiadavky komory bolo navrhované ustanovenie upravené tak, aby už k takýmto situáciám v praxi nedochádzalo. Ministerstvo pôdohospodárstva a rozvoja vidieka SR prepracovalo predložený návrh zákona o poľovníctve v zmysle rozporových konaní so všetkými pripomienkujúcimi subjektmi, avšak nepredložilo ministerstvo návrh zákona na rokovanie vlády SR.

Návrh zákona o niektorých registroch v poľnohospodárstve a organizácii trhu s vybranými poľnohospodárskymi výrobkami a o zmene a doplnení niektorých zákonov

Už v roku 2021 bolo sľúbené, že MPRV SR pripraví zákon o pôdohospodárstve, neskôr sa to obmedzilo na zákon o poľnohospodárstve. Návrh zákona aj bol predložený do MPK, ale následne boli práce okolo pripravovaného zákona pozastavené. V minulom roku bol predložený nový návrh s názvom zákon o niektorých registroch v poľnohospodárstve a organizácii trhu s vybranými poľnohospodárskymi výrobkami. V skutočnosti je to zákon o poľnohospodárstve. Komora vyhodnotila návrh ako **nedostatočný** z viacerých dôvodov. Návrh zákona má mať v zmysle dôvodovej správy funkciu **zastrešujúceho zákona v oblasti pôdohospodárstva**, predovšetkým v oblasti poľnohospodárstva a má **zjednotiť alebo zovšeobecniť úpravu niektorých dosiaľ rozlične aplikovaných inštitútov ako aj doposiaľ neupravených inštitútov**. Návrh zákona v znení, v akom bol predložený do MPK, však nezjednocuje ani nezovšeobecňuje úpravu doposiaľ aplikovaných, či nových inštitútov. Návrh zákona vyvoláva pre adresátov právnych noriem **právnu neistotu, je neprehľadný, nesystematický, upravuje rôzne navzájom nesúvisiace inštitúty ako je napríklad definícia sociálnej farmy a rodinnej farmy a neobsahuje definície základných pojmov, ktoré sú pre správnu aplikáciu návrhu zákona nevyhnutné.** Okrem toho návrh zákona predstavuje ďalšiu **neprimeranú administratívnu a finančnú záťaž pre povinné subjekty, ktoré budú musieť napr. do poľnohospodárskeho registra nahlasovať údaje, ktoré sú už aktuálne nahlasované do iných registrov a sú verejne dostupné.** Problémovým sa javilo aj ustanovenie upravujúce krátke odbytové reťazce, prostredníctvom ktorých sa mali združovať poľnohospodári a potravinári za účelom dodávania svojich produktov do zariadení spoločného stravovania. Komora v tomto prípade kritizovala vágnosť právnej úpravy a upozorňovala na možnosť prinútenia poľnohospodárskych a potravinárskych subjektov združovať sa v krátkych odbytových reťazcoch - združeniach, za účelom získania určitej konkurencieschopnosti, aj napriek tomu, že o účasť v týchto združeniach nemajú záujem. Z pohľadu komory bol a stále je neprijateľný návrh **Marketingového fondu**, do ktorého by povinne prispievali poľnohospodárske a potravinárske subjekty, pričom Ministerstvo pôdohospodárstva a rozvoja vidieka SR by do fondu prispievalo len na báze dobrovoľnosti. Komora požadovala riešiť **Marketingový fond v samostatnom zákone**, ktorý jasne zadefinuje podrobné pravidlá zriaďovania, organizačnej štruktúry, činnosti a financovania Marketingového fondu, vrátane stanovenia pravidiel na výpočet výšky poplatku do Marketingového fondu, čo v predloženom návrhu absentovalo. Činnosť Marketingového fondu sme požadovali zamerať **na podporu odbytu a marketingu poľnohospodárskych výrobkov a potravín** s vylúčením financovania národného programu podpory pôdohospodárskych výrobkov a potravín, účasti na výstavách, regionálnych trhov, marketingových školení, informačných webov, kontrolnej činnosti a pod. **Zároveň sme zásadne žiadali spolufinancovanie fondu všetkými aktérmi potravinovej vertikály, vrátane obchodu a vytváranie odvetvových/sektorových marketingových fondov.** Podľa názoru komory by malo byť ponechané rozhodnutie o zriadení odvetvového/sektorového marketingového fondu na dobrovoľnosti rozhodnutia agropotravinárskych výrobcov spadajúcich do daného odvetvia potravinárskeho a poľnohospodárskeho priemyslu. Do dnešného dňa sa neuskutočnilo rozporové konanie a pripomienky komory neboli ani vyhodnotené.